ANAN บวกเกือบ 5% โบรกฯมองร่วมทุนมิตซุยฯไปได้ดี หนุนผลงานปี 60 โตเด่น
ANAN บวกเกือบ 5% ล่าสุด ณ เวลา 15.33 น. ราคาอยู่ที่ 4.88 บาท บวก 0.22 บาท หรือ 4.72% สูงสุดที่ 4.94 บาท ต่ำสุดที่ 4.72 บาท มูลค่าซื้อขายที่ 271.87 ล้านบาท โบรกฯเชียร์ "ซื้อ" ชูเป้า 5.60 บ. มองโครงการร่วมทุนมิตซุยฯไปได้ดี หนุนผลงานปี 60 โตเด่น
27 ก.ย. 2559

ผู้สื่อข่าวรายงานว่า ราคาหุ้นบริษัท อนันดา ดีเวลลอปเม้นท์ จำกัด (มหาชน) หรือ ANAN ณ เวลา 15.33 น. ราคาอยู่ที่ 4.88 บาท บวก 0.22 บาท หรือ 4.72% สูงสุดที่ 4.94 บาท ต่ำสุดที่ 4.72 บาท มูลค่าซื้อขายที่ 271.87 ล้านบาท 
 
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะ “ซื้อ”หุ้น บมจ.อนันดา ดีเวลลอปเม้นท์ (ANAN) หลังมองโครงการร่วมทุนกับบริษัท มิตซุย ฟูโดซัง จำกัด ไปได้ดี และหลังรายงานกำไรไตรมาส 2/59 บริษัทได้มีการปรับเพิ่มเป้ายอดขายปีนี้เป็น 2.15 หมื่นล้านบาท จากเดิม 2.05 หมื่นล้านบาท สืบเนื่องจากการขายในปัจจุบันไปได้เป็นอย่างดี เนื่องจากโครงการอยู่ใกล้รถไฟฟ้า และผู้บริโภคหันมาซื้อคอนโดใกล้รถไฟฟ้ามากขึ้นทั้งให้เป็นบ้านหลังแรกและบ้านหลังที่สองเพื่อให้สอดคล้องกับชีวิตในยุคปัจจุบัน บริษัทจะมีการเปิดขายโครงการใหม่ของบริษัทร่วมทุน 1 โครงการในไตรมาส 3/59 และอีก 2 โครงการในไตรมาส 4/59 ซึ่งจะช่วยหนุนยอดขายและกำไรในช่วง 2 ปีข้างหน้าต่อไป
โดยในเชิงกลยุทธ์ ชอบ ANAN ที่จะเติบโตโดดเด่นมากในปี 60 ขณะที่อุตสาหกรรมจะขยายตัวได้ไม่มาก ทั้งนี้ฝ่ายวิจัยฯ DBSV ประมาณการกำไรสุทธิปี 59-60 ขยายตัว 17% และ 67% ตามลำดับ พร้อมประเมินราคาพื้นฐานไว้ที่ 5.60 บาท ซึ่งอิงกับเป้าหมาย P/E ปี 60 ที่ 8 เท่า
ทั้งนี้ นายชานนท์ เรืองกฤตยา ประธานเจ้าหน้าที่บริหารและกรรมการผู้จัดการใหญ่ ANAN เปิดเผยว่า บริษัทและทางมิตซุย ฟูโดซัง ได้ทำสัญญาร่วมทุนเพื่อพัฒนาโครงการใหม่อีก 3 โครงการ มูลค่ากว่า 1.2 หมื่นล้านบาท และยังมีโครงการที่กำลังอยู่ระหว่างการพิจารณาร่วมทุนในอนาคตอีกหลายโครงการโดยยังคงเน้นทำเลใกล้รถไฟฟ้า ทั้งนี้บริษัทได้มีการร่วมมือกันพัฒนาโครงการติดรถไฟฟ้ามาแล้ว 9 โครงการ มูลค่ารวมกว่า 4.5 หมื่นล้านบาท
 